LOXLEY (ถูก)หวยออนไลน์
บรรดาคอ (หวย) หุ้นบริษัท ล็อกซเล่ย์ จำกัด (มหาชน) หรือ LOXLEY ได้กลับมา “ขูดขอนไม้-ปะแป้งจอมปลวก” ด้วยหัวใจพองโตว่า LOXLEY จะถูกหวยออนไลน์ (อีกครั้ง) เมื่อสำนักสลากกินแบ่งรัฐบาล ส่งซิกมีเงินพร้อมจ่าย 1,400 ล้านบาท กรณีแพ้คดี LOXLEY จากศาลปกครองสูงสุด ที่ว่ากันว่าประมาณไตรมาส 3/62
26 พ.ค. 2562

สำนักข่าวรัชดา
บรรดาคอ (หวย) หุ้นบริษัท ล็อกซเล่ย์ จำกัด (มหาชน) หรือ LOXLEY ได้กลับมา “ขูดขอนไม้-ปะแป้งจอมปลวก” ด้วยหัวใจพองโตว่า LOXLEY จะถูกหวยออนไลน์ (อีกครั้ง) เมื่อสำนักสลากกินแบ่งรัฐบาล ส่งซิกมีเงินพร้อมจ่าย  1,400  ล้านบาท  กรณีแพ้คดี LOXLEY จากศาลปกครองสูงสุด ที่ว่ากันว่าประมาณไตรมาส 3/62
หากว่า LOXLEY ชนะคดีจริง ๆ เสมือนถูกเต็ง ๆ หวยออนไลน์ รับเงินเงินเต็ม 1,400 ล้านบาท หรืออย่างน้อย ๆ ก็เกือบ 1,000  ล้านบาท  ตามคำสั่งศาลปกครองกลาง..!?
แต่ LOXLEY มีโอกาสจะได้โต๊ดอีก..จากพ.ร.บ.สลากกินแบ่งรัฐบาล (ฉบับแก้ไข) ล่าสุด ที่มีเนื้อหาเปิดกว้างให้ออกสลากรูปแบบใหม่ ๆ รวมถึงออกสลาก 2 ตัว 3 ตัว หรือสลากออนไลน์ หรือสลากผ่านคอมพิวเตอร์ได้
มาที่เรื่อง “คดีหวยออนไลน์” เริ่มจากบริษัท ล็อกซ์เล่ย์ จีเทค เทคโนโลยี จำกัด ในเครือ LOXLEY ยื่นฟ้องเรียกร้องให้สำนักสลาก ฯ ดำเนินโครงการจำหน่ายสลากออนไลน์ตามข้อตกลงในสัญญา พร้อมเรียกร้องค่าเสียหาย 6,000 ล้านบาท (ลงนามสัญญาโครงการจำหน่ายหวยออนไลน์ เมื่อ 29 ก.ค. 2548) แต่โครงการดังกล่าวล่าช้าและล้มเลิกไป ทำให้ LOXLEY ยื่นฟ้องต่อศาลปกครองในปี 2554
จนเมื่อปลายเดือนมิ.ย. 2561 ศาลปกครองกลาง มีคำพิพากษาให้สำนักงานสลาก ฯ ชดเชยค่าเสียหายให้กับ LOXLEY เป็นเงิน  945.65  ล้านบาทและดอกเบี้ย  7.5%  ต่อปี นับจาก  7  เม.ย. 2554 จนกว่าจะจ่ายเสร็จ
…รอลุ้นต่ออีกช็อตว่า ศาลปกครองสูงสุด จะมีคำพิพากษาเป็นเช่นไร..!!
ส่วนเรื่องพ.ร.บ.สลากฯ ฉบับแก้ไขล่าสุด ที่เพิ่งประกาศลงในราชกิจจานุเบกษา 23 พ.ค. ที่ผ่านมา ทำให้เพิ่มเงื่อนไขเชิงบวกต่อ LOXLEY อยู่ไม่น้อย..!? ว่ากันว่าก่อนหน้านี้ LOXLEY ยื่นข้อเสนอไปที่กองสลากฯ ว่า หากพ.ร.บ.กองสลากฯ ฉบับแก้ใหม่ เปิดกว้างให้ทำหวยออนไลน์ได้ LOXLEY เสนอขอทำต่อ..แลกกับยกเลิกข้อพิพาททั้งหมด
มันช่างคลับคล้ายคลับคลา กรณี BEM กับกทพ. อย่างไงอย่างงั้นเลย..!!
น่าสนใจว่า..หากศาลปกครองสูงสุด พิพากษายืนตามศาลปกครองกลาง อย่างน้อย LOXLEY ก็มีแต้มต่อว่า..จะรับเป็นเงินทีเดียวเป็นก้อนหรือแลกกับการได้ทำหวยออนไลน์ต่อ..ภายใต้พ.ร.บ.กองสลากฯ ฉบับแก้ไขใหม่
จึงต้องวัดใจคณะกรรมการสลากฯ และรัฐบาลชุดใหม่กันละว่า..จะเอาอย่างไง..!?
แต่ทุกอย่างจะเป็นไปไม่ได้เลย..หากศาลปกครองสูงสุด มีคำสั่งยกคำร้อง..!
งานนี้จะ “ขูดขอนไม้หรือปะแป้งจอมปลวก” ก็คงช่วยไม่ได้แล้วล่ะ..!!
…อิ อิ อิ…